La Bibia piemontèisa/Testament Vej/Samuel/1 Samuel 5


1 Samuel

5

L’Èrca ‘d Nosgnor an tra ij Filisté 

Ij Filisté, ampadronisse ch’a l’ero dl’Èrca ‘d Nosgnor, a l’han tramudala da Eben-Eser fin-a a Asdod.  Ambelelà ch’a l’é stàita, a l’han portala al templ ëd Dagon e a l’han butala dacant a soa stàtua midema. E ‘l di apress, j’Asdodian a son alvasse ‘d bon ora, e a l’han trovà Dagon ësversà con la fàcia për tèra pròpi dëdnans a l’Èrca ‘d Nosgnor. Antlora a l’han torna butala an pé sò pòst. L’andoman, alvasse ancora ‘d matin bonora, a l’han torna trovà la statua ‘d Dagon ch’a l’avìa dàit ël gir an facia a l’Èrca ‘d Nosgnor; nen mach lòn, ma soa testa e le man a l’ero robatà a tèra e finì an sla seuja dël templ bele che sfrisà. A-i era mach pì ‘l tronch. A l’é për lòn che fin-a  al dì d’ancheuj nì ij sacerdòt ëd Dagon nì la gent d’Asdod ch’a intro ant ël templ ëd Dagon, a në carco pa ‘l pé an sla seuja. Nosgnor a l’ha faje sente a j’abitant d’Asdod ël podèj ëd soa man e a l’ha faje sburdì castigàndje con contacc ëd bognon a Asdod e an tut sò teritori.

Ore, an vëddend lòn ch’a ancapitava, ij sitadin d’Asdod a l’han dit: “Che l’Èrca dël Dé d’Israel a resta pì nen an tra ‘d nojàutri. Chiel a l’ha grevà tròp soa man dzora nòst pòpol e dzora ‘d Dagon, nòstr dio!”. Antlora, coj d’Asdod a l’han mandà a ciamé tùit ij cap dij Filisté e a l’han ciamaje: “Che l’Èrca dël Dé d’Israel a sia trasportà a Gath”. Parèj, donca, da Asdod l’Èrca del Dé d’Israel a l’é stàita tramudà an cola sità. Tutun, a l’é capità che pen-a ch’a l’avìo tramudà l’Èrca, la man ëd Nosgnor a l’é fasse sente ‘dcò ansima a cola sità, con grand sburdiment, përchè a l’avìa frapane tuti j’abitant, dal pì cit al pì grand, con contacc ëd bognon.

Antlora a l’han mandà l’Èrca ‘d Nosgnor a Acaron, ma pròpi quand ch’a l’é rivaje, j’Acaronita a son butasse a crijé and disend: “A l’han portane l’Èrca dël Dé d’Israel për fene tui meuire!”. Antlora coj d’Acaron a l’han mandà a ciamé i sinch prim magistrà dij Filisté e a l’han dije: “Mandeje andarera l’Èrca dël Dé d’Israel, ch’a torna a soa ca, dësnò a podrìa fene meuire tuti!”. Për tuta la sità d’Acaron a l’era, an efet, spantiasse në sparm potent, përché ‘dcò ambelelì la man ëd Nosgnor a l’era fasse sente greva. La gent ch’a l’era nen mòrta a patio tuti ‘d bognon. A l’é parèj che da la sità a montavo sèmper ëd pì al cél ëd crij d’agiùt.

Nòte 

Bibia
Testament Vej
Samuel